Familien manglede bare at skrive under på papirerne, som ville give ejendomsmægleren lov til at sælge huset. Men de skrev aldrig under. I dag er Dennis glad for, at de blev boende, også selvom 105 kvadratmeter ikke rækker langt, når deres familie er så stor, som den er.

─ Vi har kigget lidt på andre huse siden da, men det er aldrig blevet til noget. Og hvis vi skulle til at skrabe flere penge sammen til et større sted, ville vi ofre andre ting.

─ Min søn går på en privatskole, hvor han virkelig trives, og vi tager ofte på campingferie rundt om i Danmark. Den slags ville der ikke være råd til. Så jeg tror ikke, det ville være besværet værd, fortæller Dennis Boesen og understreger, at det bestemt ikke er på grund beliggenheden, at familien undertiden har tænkt på at flytte.

─ Jeg betaler 1.700 kroner om måneden i afdrag. Det ville ikke være muligt andre steder. Vi kan ikke nyde aftenroen ude i haven, men der er skam også fordele ved at have motorvejen som nabo. Uanset hvor meget jeg larmer, får jeg ingen klager, lyder det kækt fra Dennis Boesen.